
Det juridiske fakultet (JUR) har den laveste økonomiske tildelingen pr student og det dårligste forholdstallet mellom studenter og vitenskapelige ansatte. I finansieringsmodellen synliggjøres dette gjennom at JUR som eneste fakultet har en negativ tilpasningsdel på ca 32 millioner.  Da NOKUT i 2007 hadde en gjennomgang av rettsvitenskap ble studiet godkjent, men med betydelig kritikk da studiekvaliteten ikke er tilfredsstilende på bakgrunn av forholdene nevnt over. JUR har siden innføringen av kvalitetsreformen imidlertid fått tilført ressurser for å styrke basis i flere omganger. Lønnsnivået på faglige stillinger ved JUR har økt klart mer enn andre faglige stillinger ved UiO og i dag har fakultetet det gjennomsnittlige høyeste lønnsnivået. I styrets behandling av fordeling 2008 ble universitetsdirektøren bedt om å vurdere hvordan man kunne skape et langsiktig grunnlag for å bedre studiekvaliteten på JUR.
Det har i løpet av 2008 vært dialog med JUR om hvordan studiekvaliteten kan økes det er blant annet nedsatt en gruppe som ledes av viserektor som ser på selve undervisningen ved fakultetet. Men skal studiekvaliteten forbedres må forholdstallet mellom studenter og faglig ansatte endres. Dette kan gjøres enten gjennom å redusere antall studenter eller øke antall ansatte. Universitetsledelsens holdning har vært at studiekvaliteten må sikres gjennom å redusere antall studenter. Det medfører at aktiviteten blir lavere, men kostnadene for UiO ville vært langt lavere enn å øke antall ansatte og det medfører at UiO samlet sett kan øke kvaliteten. 


JUR har foreslått at årlig opptaksramme til rettsstudiet reduseres med 200 fra dagens nivå på 595. Dette fører til at antall studieplasser reduseres med ca. 800 og antall registrerte studenter med ca. 1000. Skal dette ha en positiv effekt på studiekvaliteten må JURs ramme ikke reduseres i takt med reduksjon av antall studenter.
Tabellen under viser tildelte midler (ordinær bevilgning) pr. registrert student før og etter omleggingen for JUR sammenliknet med noen av de øvrige fakultetene. Det forutsettes her at JUR beholder samme ramme som i dag.
	 
	Dagens situasjon
	Framtidig situasjon

	JUR
	46,8
	62,2

	HF
	68,6
	

	MN
	160,3
	

	SV
	55,3
	


Beløp i 1000 kroner.

Når reduksjonen i studenttall er fullt gjennomført ca 2014, vil antall studenter pr. vitenskapelig årsverk synke fra ca. 46 til ca. 33 når vi ser fakultetet under ett. Fakultetet vil da ha et godt grunnlag for å tilby et rettstudium med god kvalitet.

Hvis vi ikke forutsetter noen endringer mht. frafall og studiegjennomføring er de økonomiske konsekvensene av forslaget at UiO samlet taper ca 30 millioner årlig på bakgrunn av at antall avlagte studiepoeng reduseres. I henhold til finansieringsmodellens oppbygging vil disse tapte inntektene fordeles mellom UiO samlet og JUR med henholdsvis 13 millioner og 17 millioner). Reduksjon av antall studieplasser vil ikke ha økonomisk konsekvens for UiOs basistildeling fordi UiO samlet har flere studieplasser enn vi får tildelt gjennom basis. Den økonomiske effekten vil først komme i 2011 med 1/5 virkning og øke med 1/5 hvert år de kommende 4 år.

Endringen i studieplasser og opptaksrammer med påfølgende endring av studiepoeng påvirker finansieringen av JUR gjennom basiskomponenten for utdanning (antall studieplasser) og resultatinntektene.

Komponent for studieplasser har styret vedtatt at man ved endring skal ta særskilt stilling til om endring skal ha økonomisk effekt. Det foreslås her at det ikke har økonomisk effekt. Dette løses gjennom at midler blir flyttet fra studieplasser til tilpasningsdelen i modellen. Komponenten for resultater (studiepoeng) skal normalt ha automatisk økonomisk effekt men styret kan vedta å overstyre denne økonomiske effekten. Det foreslås at man i dette tilfelle overstyrer den økonomiske effekten noe som medfører at JUR opprettholder dagens ramme selv om antall studieplasser og studiepoeng reduseres. Dette gjøres teknisk på samme måte som for studieplasser ved at midler overføres fra studiepoeng til tilpasningsdelen 1/5 effekt i 5 år. I 2009 reduseres tilpasningsdelen med 8,4 millioner (effekt av studieplassending redusert opptak med 200 i ett år). Alt annet uendret vil tilpasningsdelen i 2016  være ca 25 millioner. Før endringene var tilpasningsdelen -32 millioner.
I forbindelse med denne omleggingen som betydelig forbedrer JURs økonomiske betingelser for å heve studiekvaliteten er det naturlig at det stilles forventninger til fakultetet. Forventningene bør knyttes til kvaliteten i studietilbudet både oppfølging av studentene og selve studiets innhold. Reduksjon av frafall og bedret gjennomstrømning. JURs utnyttelse av ressurser og økonomistyring. Forventningene bør diskuteres med JUR og nedfelles i disposisjonsskrivet for 2009. Det foreslås at rektor får fullmakt til å konkretisere forventningene. Ettersom UiO samlet tar hele belastningen av reduserte inntekter som forslaget ved reduksjonen av antall studenter innebærer, vil reduksjon av innteksttap som følge av lavere frafall/bedre gjennomstrømning gå til å redusere belastningen for UiO samlet.
JURs økonomiske situasjon er i dag meget anstrengt, langtidsbudsjettet viser at dagens aktivitet er ca 4-5 millioner over det den økonomiske rammen gir grunnlag for. På sikt bør trolig antall ansatte reduseres noe, dette har vi tatt høyde for når vi har sett på fremtidig forholdstall mellom ansatte og studenter. Forslagene som skissert over gir først effekt i 2010 da JURs kostnader reduseres som følge av færre studenter, nærmere 50 % av undervisningsrelaterte kostnader går i dag til eksamensavvikling. Forslaget får gradvis større effekt de kommende 5 år. For å sikre at JUR ikke midlertidig må redusere studiekvaliteten pga stram økonomi og gi fakultetet en mulighet til å forbedre kvaliteten på utdanningen i raskere takt enn kostnadsreduksjonen tilsier foreslås det at fakultetet tilføres et midlertidig tildeling på 1,5 millioner for 2009, 1 mill for 2010 og 0,5 millioner for 2011.

